Subsemnatul Emanuel Ungureanu (iar în infamul dv. articol de pe pagina 1, intitulat "Vrea de la Suceava ce i-au dat Clujul și Buzăul", este adăugată și porecla "Gură Bogată", ceea ce va adăuga ani grei la sentința care neîndoielnic vă așteaptă), deputat de largă deschidere geografică în Parlamentul României, dincolo de scuzele publice pe care aștept să mi le cereți tot în paginile obraznicei voastre publicații, vă somez să dezmințiți de urgență chiar titlul articolului, întrucît de la Suceava eu aștept mult mai mult decît mi-au dat Clujul și Buzăul, iar pentru că nu știu cît pricepeți voi, am să explic pe larg, pentru ca măcar cititorii ziarului Jupânu`, cîți or fi, să priceapă exact de ce trebuie să mă voteze. Mai întîi, domniile lor tre` să înțeleagă că eu sînt un fel de Alexandru Ioan Cuza, ba încă și mai și: chiar o Maia Sandu de dincoace de Prut, fiindcă (voi ați spus-o!) am fost mai întîi deputat de Cluj (deci din Transilvania), actualmente de Buzău (așadar Țara Românească) și mă pregătesc să devin, de la toamnă, de Suceava, deci de Moldova (mă rog, voi îi ziceți Bucovina, dar asta e treaba voastră). Păi nu-i asta o Unire mai mare și mai tare decît a lui Cuza? Și decît aia ipotetică a Maiei Sandu, că ea ar fi șefă peste două țări, însă eu devin deputat de trei Principate. În plus, să nu mă înfuriați, că poate mă fac mai întîi director la Spitalul Județean (că doar nu degeaba sînt vicepreș. în Comisia pentru Sănătate din Camera Deputaților), fiindcă virgulă calificarea mea de istoric mă face mai bun de director ca Vasile Rîmbu ăla al vostru, economistul, care mai avea un pic și poate ajungea ministru la Sănătate. Așa că mă pun și eu director, iar apoi nici nu-mi mai trebuie să fiu deputat dacă mă pune guvernul ministru. Vedeți ce simplu e? Așa că Suceava aștept să-mi dea mai mult decît Clujul și Buzăul la un loc. Hai noroc!
Emanuel Ungureanu Gură Bogată,
România este mare, hai să o facem și lată!